
A SZELEKTÍV Na+/Ca2+ KICSERÉLŐ GÁTLÁS CSÖKKENTI A KAMRAI ALTERNÁNSOKAT KUTYA ÉS NYÚL SZÍVIZOMBAN

 Bevezetés: A szívizom akciós potenciálja (AP) és intracelluláris Ca2+ homeosztázisa egyidőben zajló, számos ponton egymásra ható folyamat, így a szív elektromos integritása és stabil kontraktilis funkciója biztosított. A mindennapi élet során a szívfrekvencia tág határok között változik, amelyhez az AP és a Ca2+ homeosztázis minden esetben alkalmazkodik. Azonban tachycardia során, egy bizonyos frekvenciahatár felett az elektromos és Ca2+ stabilitás felborul, és úgynevezett alternánsok jönnek létre: a folyamat során az AP időtartama rövid-hosszú-rövid míg az intracelluláris Ca2+ felszabadulás nagy-alacsony-nagy mintázatban oszcillál, ütésről ütésre. Az alternánsok megjelenése a hirtelen szívhalál megbízható előrejelzőjének tekinthető. Ennek ellenére, nincs specifikus farmakológiai megközelítés az alternánsok kezelésére. Mivel korábbi vizsgálatok szerint a Na+/Ca2+ kicserélő jelentős szerepet játszik az alternánsok kialakulásában, vizsgálatunk célja a szelektív Na+/Ca2+ kicserélő gátló ORM-10962 alternánsokra gyakorolt hatásának vizsgálata volt.
Módszerek: Kísérleteinkben kutya jobb kamrai papilláris izomszövetet, izolált bal kamrai sejteket valamint nyúl szívet használtunk fel. Az AP-okat standard mikroelektród technikával, a Ca2+ tranzienseket fluoreszcens optikai módszerrel mértük. A feszültségtérképezést optikai mapping módszerrel végeztük.
Eredmények: Az AP és Ca2+-felszabadulás alternánsokat gyors külső ingerléssel váltottuk ki. 1 µM ORM-10962 szignifikánsan csökkentette az AP időtartam és Ca2+-felszabadulás alternánsokat kutya szívizomban. A hatás elsősorban a repolarizáció 25%-os fázisában volt megfigyelhető. Mindemellett, a szelektív Na+/Ca2+ kicserélő gátlás fokozta az AP posztrepolarizációs refrakteritását is. Nyúl szívizomban végzett aritmia térképezés során térben és időben szinkronizált (konkordáns) alternánsokat találtunk, amely szintén mérséklődött a szeletív Na+/Ca2+ kicserélő gátlás hatására.
Megbeszélés: A Na+/Ca2+ kicserélő szelektív gátlása mérsékeli a kamrai alternánsok amplitúdóját, így ígéretes antiaritmiás beavatkozás lehet az alternánsok talaján fellépő ritmuszavarokkal szemben.
Támogatás: A jelen előadás alapjául szolgáló kutatást a Nemzeti Orvosbiológiai Alapítvány Nemzeti Tudósképző Akadémia Programja támogatta a Kulturális és Innovációs Minisztérium pénzügyi hozzájárulásával.



